***“Outdoors as a field for improved learning”***

***skolotāju profesionālās pilnveides kursi Pirejā, Grieķijā***

***17.10.2016. - 22.10.2016.***

Realizējot Erasmus+ skolu pedagoģiskā personāla programmas Pamatdarbības Nr.1 (KA1) skolu sektorā “Mācību mobilitātes skolu sektorā’’ projektu 2016./17. mācību gadā, trešo – noslēdzošo mobilitāti realizēja bioloģijas skolotāja Ināra Batņa.

Pedagogu profesionālā pilnveide Eiropas Savienības valstīs sekmē skolotāju profesionālās kompetences un sniedz iespēju izglītoties mūža garumā, tādejādi ļaujot veiksmīgi iekļauties darba tirgū un veidojot profesionālās attīstības karjeru.

Skolotāja mobilitātes ietvaros no 17.oktobra līdz 22.oktobrim apmeklēja Grieķijas Atikas reģiona lielākajā ostas pilsētā Pirejā organizētos kursus par ārpusklases nodarbību izmantošanu mācīšanās procesa pilnveidošanā. Uz diskusiju par efektīvu mācību metožu izmantošanu ilgtspējīgas un mūsdienu prasībām atbilstošas skolas attīstīšanā bija atsaukušies kolēģi no Čehijas, Spānijas, Zviedrijas, Somijas un Latvijas. Neskatoties uz ekonomiskās krīzes izraisītajiem apstākļiem, Grieķijas pedagogi un zinātnieki dalījās ar savu skatījumu par jaunatnes audzināšanu un izglītošanu aktuālas pasaules problēmas - klimata izmaiņu izraisīto problēmu risināšanā. Apmeklējot Atēnu Universitātē virtuālās mācību grāmatas par ekoloģiskās audzināšanas tēmām un metodēm prezentāciju, kursu dalībnieki varēja pārliecināties par dažādu mācību priekšmetu pedagogu ieinteresētību šādu materiālu apgūšanā un izmantošanā. Ciemojoties vienā no prestižākajām skolām Grieķijā – Raleio meiteņu (vienīgā Grieķijā) ģimnāzijā, vērojot stundas un sarunājoties ar skolniecēm, kursu dalībnieki guva izpratni par to, ka kopējā pedagogu sadarbībā var radīt skolēniem labvēlīgu gaisotni skolā un realizēt uz kompetencēm vērstu izglītību. Korinfas sākumskolā, kura pagājušajā mācību gadā ir kļuvusi par uzvarētāju Grieķijas ilgtspējīgo skolu konkursā, kursu dalībnieki pārliecinājās, cik liela loma jaunās paaudzes izglītošanās ir vecāku, pašvaldības un visas vietējās sabiedrības sadarbībai kopēju mērķu sasniegšanā. Praktiskās nodarbības - IT izmantošanā ārpusklases nodarbību darba lapu veidošanā un vēlāka to aizpildīšana apmeklējot nodarbību - ekskursiju veidā nozīmīgus dabas objektus kā Sunionu un Lavrio apkārtni, Sousaki Vulkānu, Akropoli Peloponēzas pussalā Korinfā u.c., ļāva iepazīt gan Grieķijas slavenās vēsturiskās vietas, gan praktiski pārliecināties par ārpusklases nodarbību pozitīvo iespēju iegūt reizē zināšanas vēsturē, ģeogrāfijā, bioloģijā, ķīmijā u.c. mācību priekšmetos. Jaundibinātie kontakti ar citu valstu kolēģiem ļauj dalīties labās prakse pieredzē un turpmāk veidot ciešākus kontaktus arī citos projektos.

Skolotāja Ināra Batņa